RESOLUCIÓN do 15 de xuño de 2006 pola que se convoca unha xornada sobre calidade e cartas de servizos na Administración local.
ESCOLA GALEGA DE ADMINISTRACIÓN PÚBLICA — III. OUTRAS DISPOSICIÓNS — 26/06/2006

Dentro do plan de actividades da Escola Galega de Administración Pública para o 2006 e de acordo coas funcións atribuídas pola Lei 4/1987, do 27 de maio, de creación da escola, e pola Lei 10/1989, do 10 de xullo, de modificación da anterior, convócanse, en colaboración coa Dirección Xeral de Administración Local e o Instituto de Gestão e Administração Pública, unha xornada sobre calidade e cartas de servizos na Administración local. Esta xornada forma parte das actividades previstas no proxecto E-Qualitas Implantación de instrumentos de calidade e novas tecnoloxías na Administración local: contidos de innovación, que está cofinanciado polo Fondo Europeo de Desenvolvemento Rexional (Feder), no marco do subprograma Galicia-Norte de Portugal da iniciativa comunitaria Interreg III A.
As bases desta convocatoria son as seguintes:
1. Obxectivos.
Esta xornada pretende servir de complemento e afondamento no proceso de implantación do sistema de cartas de servizos nas entidades locais que participan no proxecto E-Qualitas, tratando de facer das cartas de servizos unha ferramenta de mellora continua na prestación dos servizos destas entidades.
As xornadas teñen por obxecto potenciar a capacidade do persoal da Administración local e promover o desenvolvemento de competencias, habilidades, destrezas, actitudes e valores, mediante o uso crítico dos avances en materia de xestión da calidade na prestación de servizos públicos.
Trátase pois de contribuír á formación integral do persoal da Administración local en materia de calidade con elementos teórico-prácticos e a través dun programa multigrao e accesible que lles permita o manexo dos conceptos e prácticas básicas, co fin de optimizar o seu labor, en estreita conexión cos compromisos de calidade asumidos no proceso de elaboración das cartas de servizos.
2. Contido.
Trataranse estes temas:
-Implantación de instrumentos de calidade e novas tecnoloxías na Administración local: contidos de innovación.
-A xestión pública local en Galicia e no norte de Portugal: os primeiros pasos de calidade nos concellos.
-Avaliación conceptual dos sistemas de xestión de calidade: as cartas de servizos, perspectiva da Xunta de Galicia.
-A implantación de sistemas de xestión de calidade nas entidades locais.
-Presentación dunha carta de servizos dun concello galego.
-Presentación dunha carta de servizos do municipio de Chaves.
3. Destinatarios.
Persoal ao servizo da Administración local galega e portuguesa, da Xunta de Galicia, profesionais, universitarios e interesados en xeral.
4. Desenvolvemento.
-Horario: mañá e tarde.
-Lugar: salón de actos da Escola Galega de Administración Pública (EGAP), rúa de Madrid, 2-4, Polígono das Fontiñas, Santiago de Compostela.
-Data:12 de xullo de 2006.
5. Inscrición.
-Prazo: remata o luns 10 de xullo de 2006.
-Tramitación de solicitudes: as solicitudes irán dirixidas ao director da Escola Galega de Administración Pública (rúa de Madrid, 2-4, Polígono das Fontiñas, 15707, Santiago de Compostela), segundo o modelo que figura como anexo a esta convocatoria, e presentaranse no rexistro xeral da EGAP ou por calquera das formas previstas no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común. Admitiranse tamén inscricións por telefax: 981 54 63 30.
-Número de prazas: limitado á capacidade do local.
-Inscrición fóra de prazo: só se admitirán, de quedaren prazas baleiras, coa condición de que se cumpran os requisitos xerais antes indicados.
-Confirmación de admisión: o día 11 de xullo, de 8.30 a 14.30, mediante chamada telefónica a algún dos seguintes números: 981 54 62 39/981 54 62 49.
6. Modificacións.
A EGAP reserva para si a facultade de interpretar e de resolver as incidencias que puidesen xurdir no desenvolvemento da xornada, así como a de cancelala se o escaso número de solicitudes non xustificase a súa realización.
7. Certificación de asistencia.
Ao remate da xornada, entregaráselles certificación de asistencia a aqueles participantes que asistisen, como mínimo, ao 85% das horas lectivas programadas. Neste documento expresarase a natureza da actividade e a data de realización.
Santiago de Compostela, 15 de xuño de 2006.
Antonio Izquierdo Escribano
Director da Escola Galega
de Administración Pública
CONSELLERÍA DE PRESIDENCIA, ADMINISTRACIÓNS PÚBLICAS
E XUSTIZA